สตาร์ต26ม.ค. หุ้นICUแก้3ปียกคุณภาพบจ.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

โพสต์ทูเดย์ — ตลาดหลักทรัพย์ฯ ปรับปรุงแนวทางดูแลคุณภาพ บจ. เข้าข่ายอาจถูกเพิกถอน ยกระดับคุณภาพ บจ. เทียบภูมิภาค เริ่ม 26 ม.ค.นี้ 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า ตลาดหลักทรัพย์ฯ ยกระดับคุณภาพการดูแลบริษัทจดทะเบียน (บจ.) เทียบเคียงตลาดหลักทรัพย์ภูมิภาค และปรับปรุงแนวทางการดูแลบริษัทที่เข้าข่ายอาจถูกเพิกถอนด้วยเหตุฐานะการเงินหรือผลการดำเนินงาน โดยกำหนดเวลาชัดเจนให้แก้ไขไม่เกิน 4 ปี เพื่อประโยชน์ของบริษัทจดทะเบียนเองและผู้ถือหุ้น 
บริษัทที่มีผลการดำเนินงานหรือฐานะการเงินเข้าข่ายอาจถูกเพิกถอน จะมีเวลา 3 ปีในการฟื้นฟูกิจการ และขอขยายเวลาได้อีกไม่เกิน 1 ปี จากเดิมที่ไม่ได้กำหนดระยะเวลาที่แน่นอน 
นับตั้งแต่วันที่ 26 ม.ค.นี้เป็นต้นไป หากมีบริษัทที่เข้าข่ายอาจถูกเพิกถอน จะถูกประกาศรายชื่อผ่านระบบเผยแพร่ข้อมูลของตลาดหลัก ทรัพย์ฯ ระบบ SETSMART และเว็บไซต์ www.set.or.th ให้อยู่ในกลุ่ม NC (NonCompliance) ระยะที่ 1 เพื่อให้ผู้ลงทุนทราบว่าเป็นหุ้นที่เข้าข่ายอาจถูกเพิกถอน และขึ้นเครื่องหมาย SP (Suspension) เพื่อห้ามซื้อขายหลักทรัพย์ โดยให้เวลาฟื้นฟูกิจการเพื่อแก้ไขเหตุแห่งการเพิกถอน 3 ปี 
บริษัทที่อยู่ในกลุ่ม NC (NonCompliance) และกลุ่ม NPG (NonPerforming Group) ในปัจจุบัน ตั้งแต่วันที่ 10 มี.ค.นี้เป็นต้นไป บริษัทดังกล่าวจะถูกประกาศรายชื่อเป็นกลุ่ม NC หรือ NPG ระยะที่ 1 พร้อมให้เวลาฟื้นฟูกิจการเพื่อแก้ไข 3 ปี และบริษัทขอขยายได้ 1 ครั้ง เป็นเวลาไม่เกิน 1 ปี 
“ตลาดปรับปรุงเกณฑ์นี้ เทียบเคียงมาตรฐานของตลาดหุ้นในภูมิภาค เช่น ฮ่องกง สิงคโปร์ มาเลเซีย” นายจรัมพร กล่าว